[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 6.4.2010

COM(2010)129 τελικό

2010/0071 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας

(Το κείμενο στην ολλανδική γλώσσα είναι το μόνο αυθεντικό)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της προτασησ |

110 | Αιτιολόγηση και στόχοι της πρότασης Σύμφωνα με το άρθρο 395 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής. Με επιστολή που πρωτοκολλήθηκε στις 29 Ιανουαρίου 2010 στη Γενική Γραμματεία της Επιτροπής, οι Κάτω Χώρες ζήτησαν την άδεια να εφαρμόσουν μέτρο παρέκκλισης στον τομέα της βιομηχανίας έτοιμων ενδυμάτων, άδεια που τους είχε ήδη χορηγηθεί στο παρελθόν για περιορισμένο χρονικό διάστημα με την απόφαση 2007/740/EΚ του Συμβουλίου. Σύμφωνα με το άρθρο 395 παράγραφος 2 της οδηγίας 2006/112/EΚ, η Επιτροπή ενημέρωσε τα άλλα κράτη μέλη, με επιστολή της 25ης Φεβρουαρίου 2010, σχετικά με το αίτημα που υπέβαλαν οι Κάτω Χώρες. Με επιστολή της 2ας Μαρτίου 2010, η Επιτροπή γνωστοποίησε στις Κάτω Χώρες ότι έχει όλα τα απαραίτητα στοιχεία για την εξέταση του αιτήματος. |

120 | Γενικό πλαίσιο Το αιτούμενο μέτρο, δηλ. ο μηχανισμός αντίστροφης επιβάρυνσης, πρέπει να θεωρηθεί βασικά ως μέτρο παρεμπόδισης ορισμένων τύπων φοροδιαφυγής στον τομέα της βιομηχανίας έτοιμων ενδυμάτων. Οι υπεργολάβοι στον τομέα της βιομηχανίας έτοιμων ενδυμάτων αποτελούν μερικές φορές μικρές επιχειρήσεις, με εφήμερο συχνά χαρακτήρα, οι οποίες είναι δύσκολο να ελέγχονται από τη φορολογική διοίκηση και λειτουργούν ως μέσο φοροδιαφυγής. Μια συνήθης μορφή φοροδιαφυγής των εν λόγω υπεργολάβων είναι να μην καταβάλλουν στις φορολογικές αρχές τον τιμολογούμενο ΦΠΑ και εν συνεχεία να εξαφανίζονται χωρίς να αφήνουν ίχνη, αφού δώσουν, ωστόσο, στον πελάτη τους (εργολάβο) έγκυρο τιμολόγιο για την έκπτωση φόρου. Η παρούσα απόφαση επιτρέπει στο Βασίλειο των Κάτω Χωρών να εφαρμόζει, στον τομέα της βιομηχανίας έτοιμων ενδυμάτων, ένα σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο). Στο πλαίσιο αυτό, η απόφαση του Συμβουλίου 2007/740/ΕΚ επέτρεψε στις Κάτω Χώρες να εφαρμόσουν αυτό το σύστημα, το οποίο παρεκκλίνει από το άρθρο 193 της οδηγίας ΦΠΑ, έως τις 31 Δεκεμβρίου 2009. Για να εκτιμηθεί ο αντίκτυπος, αφενός, του μέτρου παρέκκλισης και, αφετέρου, των άλλων παραγόντων, η εν λόγω απόφαση περιέλαβε την υποχρέωση των Κάτω Χωρών να υποβάλουν έκθεση σχετικά με την αποτελεσματικότητα του μέτρου καθώς και τυχόν στοιχεία σχετικά με τη μετατόπιση των δραστηριοτήτων των υπεργολάβων της βιομηχανίας έτοιμων ενδυμάτων σε άλλα κράτη μέλη. Από την έκθεση αυτή προκύπτει ότι το μέτρο παρέκκλισης, σε συνδυασμό με τις εξελίξεις στη διεθνή αγορά, είχε ως αποτέλεσμα τη σημαντική βελτίωση της κατάστασης όσον αφορά την απάτη στον τομέα της βιομηχανίας έτοιμων ενδυμάτων στις Κάτω Χώρες. Ο αριθμός εταιρειών που πληρούν τις προϋποθέσεις για το μέτρο παρέκκλισης μειώνεται συνεχώς, η αγορά σταθεροποιείται και το επίπεδο ελέγχου των φορολογικών αρχών αυξάνεται. Κατά την άποψη των Κάτω Χωρών, η οριστική απόφαση σχετικά με την κατάργηση του μέτρου παρέκκλισης θα πρέπει να ληφθεί αργότερα, πιθανόν το 2011, και αφού ζητηθεί η γνώμη άλλων ενδιαφερομένων όπως η επιθεώρηση εργασίας και ο φορέας που είναι αρμόδιος για την κοινωνική ασφάλιση. Επομένως, είναι απαραίτητο να παραταθεί το μέτρο παρέκκλισης έως το τέλος του 2012. Εάν όμως οι Κάτω Χώρες θεωρούν ακόμη απαραίτητο να παραταθεί περαιτέρω το μέτρο παρέκκλισης, η νέα έκθεση αξιολόγησης πρέπει να σταλεί, μαζί με την αίτηση παρέκκλισης, το αργότερο έως την 1η Απριλίου 2012. |

130 | Ισχύουσες διατάξεις στον τομέα της πρότασης Απόφαση του Συμβουλίου, της 13ης Νοεμβρίου 2007, με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (απόφαση του Συμβουλίου 2007/740/ΕΚ, ΕΕ L 300 της 17.11.2007, σ. 71). |

141 | Συνοχή με τις άλλες πολιτικές και στόχους της Ένωσης Άνευ αντικειμένου. |

Διαβούλευσεισ με τα ενδιαφερόμενα μέρη και εκτιμηση επιπτώσεων |

Διαβουλεύσεις με τα ενδιαφερόμενα μέρη |

219 | Άνευ αντικειμένου. |

Συλλογή και χρήση εμπειρογνωμοσύνης |

229 | Δεν υπήρξε ανάγκη προσφυγής σε εξωτερικούς εμπειρογνώμονες. |

230 | Εκτίμηση επιπτώσεων Η πρόταση εκτελεστικής απόφασης αποσκοπεί στην καταπολέμηση της πιθανής φοροδιαφυγής, όσον αφορά τον ΦΠΑ, στον τομέα της βιομηχανίας έτοιμων ενδυμάτων και, επομένως, έχει δυνητικά θετικές οικονομικές συνέπειες. Ωστόσο, λόγω του περιορισμένου πεδίου εφαρμογής της παρέκκλισης και της περιορισμένης χρονικής εφαρμογής της, οι επιπτώσεις θα είναι ούτως ή άλλως περιορισμένες. |

Νομικά στοιχεία της πρότασης |

305 | Συνοπτική παρουσίαση της προτεινόμενης δράσης Εξουσιοδότηση του Βασιλείου των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας ΦΠΑ όσον αφορά τη χρήση μηχανισμού αντιστροφής της επιβάρυνσης για ορισμένες συναλλαγές στον τομέα της βιομηχανίας έτοιμων ενδυμάτων. |

310 | Νομική βάση Άρθρο 395 της οδηγίας ΦΠΑ. |

329 | Αρχή της επικουρικότητας Σύμφωνα με το άρθρο 395 της οδηγίας ΦΠΑ, το κράτος μέλος που επιθυμεί να θεσπίσει μέτρα παρέκκλισης από την εν λόγω οδηγία πρέπει να λάβει την έγκριση του Συμβουλίου, η οποία θα έχει τη μορφή απόφασης του Συμβουλίου. Επομένως, η πρόταση είναι σύμφωνη με την αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τον (τους) εξής λόγο(-ους). |

331 | Η απόφαση αφορά άδεια που χορηγείται σε κράτος μέλος κατόπιν αιτήματός του και δεν αποτελεί υποχρέωση. |

332 | Δεδομένου του ιδιαίτερα περιορισμένου πεδίου εφαρμογής της παρέκκλισης, το ειδικό μέτρο είναι αναλογικό προς τον επιδιωκόμενο στόχο. |

Επιλογή νομικού μέσου |

342 | Σύμφωνα με το άρθρο 395 της οδηγίας ΦΠΑ, παρέκκλιση από τους κοινούς κανόνες σε θέματα ΦΠΑ επιτρέπεται μόνο με ομόφωνη απόφαση του Συμβουλίου έπειτα από πρόταση της Επιτροπής. Εξάλλου, η απόφαση του Συμβουλίου αποτελεί το πλέον κατάλληλο μέσο, δεδομένου ότι μπορεί να απευθύνεται σε μεμονωμένα κράτη μέλη. |

Δημοσιονομικές επιπτώσεις |

409 | Η πρόταση δεν έχει επιπτώσεις για τον κοινοτικό προϋπολογισμό. |

Συμπληρωματικές πληροφορίες |

Η πρόταση περιλαμβάνει ρήτρα επανεξέτασης / αναθεώρησης / λήξης ισχύος |

533 | Η πρόταση περιλαμβάνει ρήτρα λήξης ισχύος. |

2010/0071 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας

(Το κείμενο στην ολλανδική γλώσσα είναι το μόνο αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

την οδηγία 2006/112/EΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας[1], και ιδίως το άρθρο 395 παράγραφος 1,

την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Με επιστολή που πρωτοκολλήθηκε στις 29 Ιανουαρίου 2010 στη Γενική Γραμματεία της Επιτροπής, οι Κάτω Χώρες ζήτησαν την άδεια να εφαρμόσουν ειδικά φορολογικά μέτρα στον τομέα της βιομηχανίας έτοιμων ενδυμάτων, άδεια που τους είχε ήδη χορηγηθεί στο παρελθόν για περιορισμένο χρονικό διάστημα με την απόφαση 2007/740/EΚ[2].

2. Σύμφωνα με το άρθρο 395 παράγραφος 2 της οδηγίας 2006/112/EΚ, η Επιτροπή ενημέρωσε τα άλλα κράτη μέλη, με επιστολή της 25ης Φεβρουαρίου 2010, σχετικά με το αίτημα που υπέβαλαν οι Κάτω Χώρες. Με επιστολή της 2ας Μαρτίου 2010, η Επιτροπή κοινοποίησε στο Βασίλειο των Κάτω Χωρών ότι έχει όλα τα απαραίτητα στοιχεία για την εξέταση του αιτήματος.

3. Η ρύθμιση αυτή επιτρέπει στις Κάτω Χώρες να εφαρμόζουν στον τομέα της βιομηχανίας έτοιμων ενδυμάτων ένα σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο).

4. Οι ρυθμίσεις αυτές αποτέλεσαν στο παρελθόν αποτελεσματικό μέτρο παρεμπόδισης της φοροδιαφυγής σε έναν τομέα όπου η είσπραξη του ΦΠΑ είναι δυσχερής λόγω των προβλημάτων εντοπισμού και εποπτείας των δραστηριοτήτων των υπεργολάβων. Ως εκ τούτου, το σχετικό αίτημα θα πρέπει να θεωρηθεί ως μέτρο παρεμπόδισης ορισμένων μορφών φοροδιαφυγής και φοροαποφυγής στον τομέα της βιομηχανίας έτοιμων ενδυμάτων.

5. Ο τόπος παραγωγής των έτοιμων ενδυμάτων επηρεάζεται από το χαμηλό εργατικό κόστος και επειδή οι υπεργολάβοι μεταφέρουν εύκολα τις δραστηριότητές τους από τη μία χώρα στην άλλη. Ως εκ τούτου, στην απόφαση 2007/740/ΕΚ ζητείται από τις Κάτω Χώρες να παρακολουθούν και να αξιολογούν τις επιπτώσεις αυτών των παραγόντων στην αποτελεσματικότητα της παρέκκλισης και να υποβάλουν έκθεση στην Επιτροπή πριν από τις 31 Ιουλίου 2009.

6. Η έκθεση αυτή ανέφερε ότι η κατάσταση όσον αφορά την απάτη βελτιώθηκε σημαντικά και ότι ο αριθμός βιομηχανιών έτοιμων ενδυμάτων που πληρούν τις προϋποθέσεις για τη διαδικασία αντιστροφής της επιβάρυνσης βάσει της απόφασης 2007/740/ΕΚ μειώνεται σταθερά λόγω του μέτρου παρέκκλισης και των εξελίξεων στη διεθνή αγορά. Συνεπώς, η σταθερότητα επανέρχεται σταδιακά στον τομέα της βιομηχανίας έτοιμων ενδυμάτων των Κάτω Χωρών.

7. Προκειμένου να ολοκληρωθεί αυτή η διαδικασία, το Βασίλειο των Κάτω Χωρών ζήτησε να παραταθεί εκ νέου το μέτρο για περιορισμένο χρονικό διάστημα και ανακοίνωσε, ταυτόχρονα, ότι οριστική απόφαση σχετικά με την πιθανή κατάργηση του μέτρου θα ληφθεί το 2011. Επομένως, είναι σκόπιμο η παρέκκλιση να χορηγηθεί έως τις 31 Δεκεμβρίου 2012.

8. Εάν όμως το Βασίλειο των Κάτω Χωρών θεωρεί ότι το μέτρο παρέκκλισης πρέπει να παραταθεί πέραν του 2012, τότε θα πρέπει να υποβληθεί στην Επιτροπή νέα έκθεση αξιολόγησης μαζί με την αίτηση παράτασης το αργότερο έως την 1η Απριλίου 2012.

9. Η εν λόγω παρέκκλιση δεν έχει αρνητικές συνέπειες στους ίδιους πόρους των Ευρωπαϊκών Κοινοτήτων που προέρχονται από τον ΦΠΑ, ούτε επηρεάζει το ποσό του ΦΠΑ που επιβάλλεται στο τελικό στάδιο της κατανάλωσης,

ΕΞΕΔΩΣΕ ΤΗΝ ΠΑΡΟΥΣΑ ΕΚΤΕΛΕΣΤΙΚΗ ΑΠΟΦΑΣΗ:

Άρθρο 1

Κατά παρέκκλιση του άρθρου 193 της οδηγίας 2006/112/EΚ του Συμβουλίου, επιτρέπεται στο Βασίλειο των Κάτω Χωρών να εφαρμόσει, έως τις 31 Δεκεμβρίου 2012, στον τομέα της βιομηχανίας έτοιμων ενδυμάτων ένα σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο).

Άρθρο 2

Οποιαδήποτε αίτηση για παράταση του μέτρου πέραν του 2012 πρέπει να συνοδεύεται από έκθεση των Κάτω Χωρών προς την Επιτροπή, ιδίως όσον αφορά την αποτελεσματικότητα του μέτρου και οποιαδήποτε στοιχεία σχετικά με τη μετατόπιση των δραστηριοτήτων των υπεργολάβων της βιομηχανίας έτοιμων ενδυμάτων σε άλλες χώρες, και να σταλεί το αργότερο έως την 1η Απριλίου 2012.

Άρθρο 3

Η παρούσα εκτελεστική απόφαση απευθύνεται στο Βασίλειο των Κάτω Χωρών.

Βρυξέλλες,

Για το Συμβούλιο

Ο Πρόεδρος

[1] ΕΕ L 347 της 11.12.2006, σ. 1. Οδηγία όπως τροποποιήθηκε με την οδηγία 2006/138/ΕΚ (ΕΕ L 384 της 29.12.2006, σ. 92).

[2] Απόφαση του Συμβουλίου της 13ης Νοεμβρίου 2007 με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 300 της 17.11.2007, σ. 71)